Document ID: 32007R0485

ΚΑΝΟΝΙΣΜΌΣ (ΕΚ) αριθ. 485/2007 ΤΗΣ ΕΠΙΤΡΟΠΉΣ
της 30ής Απριλίου 2007
για τον καθορισμό του ποσού της αντισταθμιστικής ενίσχυσης για τις μπανάνες που παράχθηκαν και διατέθηκαν στο εμπόριο στην Κοινότητα το 2006
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, περί κοινής οργανώσεως αγοράς στον τομέα της μπανάνας (1), και ιδίως το άρθρο 12 παράγραφος 6 πρώτο εδάφιο,
Εκτιμώντας τα ακόλουθα:
(1)
Βάσει του άρθρου 12 παράγραφος 3 του κανονισμού (ΕΟΚ) αριθ. 404/93, η αντισταθμιστική ενίσχυση για την ενδεχόμενη απώλεια των εσόδων υπέρ των κοινοτικών παραγωγών υπολογίζεται βάσει της διαφοράς μεταξύ των κατ’ αποκοπή εσόδων αναφοράς και των μέσων εσόδων παραγωγής για τις μπανάνες που παράγονται και διατίθενται στο εμπόριο στην Κοινότητα κατά τη διάρκεια ενός δεδομένου έτους.
(2)
Από 1ης Ιανουαρίου 2007, ο κανονισμός (ΕΟΚ) αριθ. 404/93 όπως τροποποιήθηκε με τον κανονισμό (ΕΚ) αριθ. 2013/2006 δεν προβλέπει πλέον μηχανισμό αντισταθμιστικής ενίσχυσης για τις μπανάνες. Ωστόσο, κατ’ εφαρμογή του άρθρου 4 παράγραφος 1 δεύτερο εδάφιο του κανονισμού (ΕΚ) αριθ. 2013/2006, το άρθρο 12 του κανονισμού (ΕΟΚ) αριθ. 404/93 εξακολουθεί να ισχύει ως προς τον μηχανισμό αντισταθμιστικής ενίσχυσης για το 2006.
(3)
Στο άρθρο 2 παράγραφος 2 του κανονισμού (ΕΟΚ) αριθ. 1858/93 της Επιτροπής, της 9ης Ιουλίου 1993, περί λεπτομερών κανόνων εφαρμογής του κανονισμού (ΕΟΚ) αριθ. 404/93 του Συμβουλίου όσον αφορά το καθεστώς αντισταθμιστικής ενίσχυσης για την απώλεια εσόδων από την εμπορία στον τομέα της μπανάνας (2), καθορίστηκαν τα κατ’ αποκοπή έσοδα αναφοράς σε 64,03 ευρώ ανά 100 χιλιόγραμμα καθαρού βάρους πράσινων μπανανών κατά το στάδιο της εξόδου από το χώρο συσκευασίας.
(4)
Για το έτος 2006, τα μέσα έσοδα παραγωγής, που υπολογίζονται βάσει του μέσου όρου, αφενός, των τιμών μπανάνας που διατίθεται στο εμπόριο εκτός των περιοχών παραγωγής, κατά το στάδιο παράδοσης στον πρώτο λιμένα εκφόρτωσης (πριν από την εκφόρτωση του εμπορεύματος) και, αφετέρου, των τιμών πώλησης στις τοπικές αγορές για τις μπανάνες που διατίθενται στο εμπόριο στις περιοχές παραγωγής και, λαμβανομένων υπόψη των κατ’ αποκοπή στοιχείων που καθορίζονται στο άρθρο 3 παράγραφος 2 του κανονισμού (ΕΟΚ) αριθ. 1858/93, είναι χαμηλότερα από το επίπεδο των κατ’ αποκοπή εσόδων αναφοράς που εφαρμόζονται για το έτος 2006. Κατά συνέπεια, θα πρέπει να καθοριστεί ανάλογα το ποσό της αντισταθμιστικής ενίσχυσης που πρέπει να χορηγηθεί για το έτος 2006.
(5)
Με βάση το άρθρο 12 παράγραφος 6 δεύτερο εδάφιο του κανονισμού (ΕΟΚ) αριθ. 404/93, χορηγείται συμπληρωματική ενίσχυση υπέρ μιας ή περισσοτέρων περιφερειών παραγωγής μπανανών εφόσον τα μέσα έσοδα παραγωγής είναι αισθητά χαμηλότερα από τον κοινοτικό μέσο όρο.
(6)
Ο ετήσιος μέσος όρος των εσόδων παραγωγής που επετεύχθη κατά τη διάθεση στο εμπόριο των μπανανών του παράχθηκαν στη Μαρτινίκα, Γουαδελούπη, Κρήτη και Λακωνία είναι σημαντικά χαμηλότερος από τον κοινοτικό μέσο όρο του έτους 2006. Ως εκ τούτου, πρέπει να χορηγηθεί συμπληρωματική ενίσχυση στις περιοχές παραγωγής της Μαρτινίκας, της Γουαδελούπης, της Κρήτης και της Λακωνίας. Με βάση τα στοιχεία για το 2006, τα οποία δείχνουν ότι επικράτησαν δυσχερείς συνθήκες εμπορίας, θα πρέπει να καθοριστεί επιπρόσθετη ενίσχυση που καλύπτει ποσοστό 75 % της διαφοράς μεταξύ των μέσων εσόδων στην Κοινότητα και των μέσων εσόδων από την πώληση των προϊόντων στις ανωτέρω περιοχές.
(7)
Επειδή δεν ήταν διαθέσιμα όλα τα αναγκαία στοιχεία, δεν ήταν μέχρι τώρα δυνατό να καθοριστεί το ποσό της αντισταθμιστικής ενίσχυσης για το έτος 2006. Θα πρέπει να υπάρξει μέριμνα να πληρωθεί το υπόλοιπο της ενίσχυσης για το 2006 εντός προθεσμίας δύο μηνών από την ημερομηνία έναρξης ισχύος του παρόντος κανονισμού.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Το ποσό της αντισταθμιστικής ενίσχυσης που αναφέρεται στο άρθρο 12 του κανονισμού (ΕΟΚ) αριθ. 404/93, για τις μπανάνες που υπάγονται στον κωδικό ΣΟ ex 0803, οι οποίες παράχθηκαν και διατέθηκαν στο εμπόριο στην Κοινότητα σε νωπή κατάσταση κατά τη διάρκεια του 2006, με εξαίρεση τις μπανάνες plantains (Αντιλλών), καθορίζεται σε 18,56 ευρώ ανά 100 χιλιόγραμμα.
2. Το ποσό της ενίσχυσης που καθορίζεται στην παράγραφο 1 αυξάνεται κατά 13,95 ευρώ ανά 100 χιλιόγραμμα για τις μπανάνες που παράχθηκαν στη Μαρτινίκα, κατά 15,42 ευρώ ανά 100 χιλιόγραμμα για τις μπανάνες που παράχθηκαν στη Γουαδελούπη και κατά 3,58 ευρώ ανά 100 χιλιόγραμμα για τις μπανάνες που παράχθηκαν στην Κρήτη και στη Λακωνία.
Άρθρο 2
Κατά παρέκκλιση του άρθρου 10 του κανονισμού (ΕΟΚ) αριθ. 1858/93, οι αρμόδιες αρχές των κρατών μελών καταβάλλουν το ποσό του υπολοίπου της αντισταθμιστικής ενίσχυσης που πρέπει να χορηγηθεί για το έτος 2006 εντός των δύο μηνών που έπονται της έναρξης ισχύος του παρόντος κανονισμού, αφού εξακριβώσουν τα στοιχεία που προβλέπονται στο ανωτέρω άρθρο 10.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Απριλίου 2007.

Labels: 4
17
3
6
18